**Ar vartotinas pasakymas „vienu ypu“? (2023-03-20)**

Taip, vartotinas. Ir žodis **ypas**, ir frazeologinis junginys **vienu ypu**, Kalbos komisijos nuomone, gali būti vartojami.

„[**Lietuvių kalbos žodyne**](http://www.lkz.lt/)“ žodis **ypas**pažymėtas kaip nevartotina svetimybė, kaip nevartotinas šis žodis buvo vertintas ir 2005 m. „Kalbos patarimų“ knygoje „Skolinių vartojimas“ (p. 61), teikti vartoti lietuviški žodžiai **kirtis**, **smūgis;** **gurkšnis**, **maukas**, tačiau frazeologinis junginys **vienu ypu**minėtoje knygoje vertintas kaip vartotinas.

Svarstant 2013 m. „Kalbos patarimų“ leidimą atkreiptas dėmesys į tai, kad žodis **ypas**dažniausiai ir vartojamas frazeologiniame junginyje *vienu ypu*, nutarta tiek patį žodį, tiek junginį vertinti kaip vartotinus.

*Šaltinis – Valstybinės lietuvių kalbos komisijos Konsultacijų bankas*